偈一首
作者：潘良貴
朝代：宋

paragraphs: 良木秀山澤，中林猶百年。
斵削應約繩，必資諸巧匠。
陶者輸瓦甓，圬人施塗泥。
絲網及寶鈴，丹漆塈塑績。
罷精磨歲月，始克觀厥成。
金錢與糗糧，所費如山積。
雖名有漏法，實爲無量德。
庶俾凡睹聞，因緣得入道。
我昔禮大士，廣廈餘千間。
何人持烈煙，一燎不存芥。
嗚呼有施者，又有戕毀人。
良繇弗思維，縱我無明故。
今合檀施力，作新美踰初。
丁此時囏危，爲衆作依怙。
咨爾方來者，毋意隳前功。
增飭愛護之，當如扞頭目。
使百千萬億，遊戲依雙林。
於龍華會中，永瞻微妙相。